b'\n_START_ARTICLE_\nCrizantem\xc4\x83\n_START_SECTION_\nTaxonomie\n_START_PARAGRAPH_\nGenul a fost format din mult mai multe specii \xc3\xaen istoria sa, dar acestea au fost separate \xc3\xaen mai multe genuri; denumirea genurilor a fost controversat\xc4\x83, dar o hot\xc4\x83r\xc3\xa2re a Codului Interna\xc8\x9bional de Nomenclatur\xc4\x83 Botanic\xc4\x83 din 1999 specific\xc4\x83 faptul c\xc4\x83 specia definitoare a genului este Chrysanthemum indicum. Aceste specii apar\xc8\x9binea genului Dendranthema dup\xc4\x83 separarea genurilor, dar \xc3\xaenainte de hot\xc4\x83r\xc3\xa2rea CINB._NEWLINE_Genurile care au fost separate de Chrysanthemum sunt: Argyranthemum, Glebionis, Leucanthemopsis, Leucanthemum, Rhodanthemum \xc8\x99i Tanacetum._NEWLINE_Speciile genului Chrysanthemum sunt plante perene, ierboase, care cresc p\xc3\xa2n\xc4\x83 la 50\xe2\x80\x93150\xc2\xa0cm \xc3\xaen\xc4\x83l\xc8\x9bime, cu frunze ad\xc3\xa2nc crestate \xc8\x99i flori mari, de culori diverse._NEWLINE_Aceste plante servesc drept hran\xc4\x83 pentru larvele unor specii de fluturi.\n_START_SECTION_\nIstorie\n_START_PARAGRAPH_\nCrizantemele au fost cultivate \xc3\xaen China \xc3\xaenc\xc4\x83 din secolul al XV-lea \xc3\xae.Hr. Un ora\xc8\x99 antic chinez a fost numit Ju-Xian, \xc3\xaen traducere "ora\xc8\x99ul crizantem\xc4\x83". Planta a fost introdus\xc4\x83 \xc3\xaen Japonia probabil \xc3\xaen secolul al VIII-lea a.d., iar \xc3\xaemp\xc4\x83ratul a adoptat-o ca sigiliu imperial. \xc3\x8en Japonia exist\xc4\x83 un "Festival al Fericirii" dedicat florii._NEWLINE_Floarea a fost adus\xc4\x83 \xc3\xaen Europa \xc3\xaen secolul al XVII-lea. Linnaeus a numit-o conform prefixului grecesc chrys-, care \xc3\xaenseamn\xc4\x83 auriu (culoarea ini\xc8\x9bial\xc4\x83 a florilor), \xc8\x99i -anthemon, \xc3\xaensemn\xc3\xa2nd floare.'